สาวงามชนเผ่าปกาเกอะญอ คว้าตำแหน่งธิดาดอยเชียงใหม่ ประจำปี 2565
ที่ลานกิจกรรม ตรงข้ามสวนเฉลิมพระเกียรติ 82 พรรษา องค์การบริหารส่วนจังหวัดเชียงใหม่ นายประจญ ปรัชญ์สกุล ผู้ว่าราชการจังหวัดเชียงใหม่ ปิดงาน “มนต์เสน่ห์สีสัน วัฒนธรรมชาติพันธุ์เชียงใหม่” ซึ่งเป็นกิจกรรมที่ส่งเสริมการท่องเที่ยวของจังหวัดเชียงใหม่ โดยได้จัดต่อเนื่องมาตั้งแต่วันที่ 14-18 กุมภาพันธ์ 2565 ที่ผ่านมา โดยไฮไลท์ของงานคือ การประกวดธิดาดอยเชียงใหม่ ประจำปี 2565 ในรอบชิงชนะเลิศ  โดยมีประชาชนและนักท่องเที่ยวร่วมให้กำลังใจผู้เข้าประกวดจำนวนมาก ผลปรากฏว่า สาวงามที่ชนะการประกวด และได้รับตำแหน่งเจ้าดวงดอกไม้ เชิดชูคุณค่า ความสง่างามแห่งชาติพันธุ์ ในเวทีการประกวดธิดาดอยเชียงใหม่ ประจำปี 2565 นี้ ได้แก่ ผู้เข้าประกวดหมายเลข 30 นางสาววรางคณา ระวังงาน หรือ "น้องมุก" สาวงามจากชนเผ่าปกาเกอะญอ คว้ามงกุฎประจำตำแหน่งพร้อมสายสะพายไปครอง พร้อมโล่รางวัลและเงินรางวัลอีก 30,000 บาท โดยหลังจากนี้ จะเป็นตัวแทนในการสานต่อด้านการอนุรักษ์วัฒนธรรมและประเพณีของกลุ่มชาติพันธุ์ต่อไป